མཐོང་བས་ཡིད་འཕྲོག་མཚན་དཔེའི་མཛེས། །ཐོས་པས་ཐེ་ཚོམ་སྒྲོག་ལས་སྒྲོལ། །དྲན་པས་བདེ་སྟོང་མངོན་དུ་གྱུར། །མཁར་ཆེན་བཟའ་ཡིས་གྲོགས་ཁྱོད་སྐྱོངས། །སྲས་མཆོག་ཀརྨ་བི་མ་དང་། །ཡུམ་ཆེན་བདེ་གསལ་ལྷ་མོ་དང་། །སྙིང་གྲོགས་བསོད་ནམས་བསྟན་འཛིན་རྣམས། ། དགྱེས་སྐོང་ཞུ་མཆིད་ཕུལ་བའི་འབྲས། །སྤྲང་སྨྱོན་པདྨ་བློ་གྲོས་ལ། །མཚན་འཛིན་ནད་ཀྱིས་འཚེ་བ་དང་། །ཀུན་བཏགས་གཟུང་འཛིན་རྟོག་པ་ལས། །རྣམ་རྟོག་ནད་ཀྱིས་མནར་ཞེས་གྲགས། །ཁྱེད་རྣམ་ཐུགས་ཁྲལ་བྱེད་ཅེས་ཐོས། ། ཀྱེ་ལགས་རིགས་ལྡན་དམ་པའི་ཚོགས། །ཁོ་བོ་རིག་པའི་རྡོ་རྗེ་ལ། །ན་བ་སྐུ་གསུམ་ཆོས་སྐུའི་ཀློང་། །ན་ཡུལ་ཀ་དག་ཟང་མ་ཐལ། །ནད་བྱ་བློ་བྲལ་གཉུག་མའི་ངང་། །ན་མཁན་རེ་དོགས་སྤང་བླང་བྲལ། །ན་ཞེས་རིག་པའི་རང་རྩལ་གདའ། །ཅི་ཤར་རིག་སྟོང་རྗེན་པའི་ངང་། །གང་ཤར་རྟོག་ཚོགས་རང་སར་གྲོལ། །ན་བ་བླ་མའི་བཀའ་དྲིན་ལགས། །རྐྱེན་ངན་དངོས་གྲུབ་རང་བཞིན་ཤེས། །བར་ཆད་ཡོན་ཏན་རོལ་བར་བལྟ། །ན་ཚ་སྡུག་བསྔལ་ལམ་དུ་འཁྱེར། །སྡུག་ཀྱང་རྒྱུ་མའི་རོལ་བར་རྟོགས། །བདེ་ཡང་བསམ་གཏན་གནས་མལ་རྟོགས། །ཤི་ཡང་སྣང་བ་གནས་འགྱུར་ཙམ། །གཞི་ལ་འཕོ་འགྱུར་བཟང་ངན་བྲལ། །དོན་དམ་རིག་པའི་རྩལ་སྦྱོང་དུ། །གེགས་སེལ་བོགས་འདོན་ལམ་གྱི་མཆོག །ལྟ་བ་རྒྱ་ཁྱོན་ཕྱོགས་ལྷུང་བྲལ། །སྒོམ་པ་འོད་གསལ་འཁོར་ཡུག་འདྲེས། །སྤྱོད་པ་སྤང་བླང་རེ་དོགས་བྲལ། །འབྲས་བུ་ཉག་གཅིག་ལྷུན་གྱིས་གྲུབ། །ཡེ་གྲུབ་རིག་པའི་རྡོ་རྗེ་ང་། །ཡེ་གཞི་ཀུན་བཟང་དགོངས་པའི་ཀློང་། །ཡེ་སྟོང་དོན་གྱི་བླ་མ་དང་། །ཡེ་ནས་འདུ་འབྲལ་མེད་པ་མཚར། །ཧ་ཧ། ན་བས་འཁོར་བར་ངེས་འབྱུང་སྐྱེ། །ན་བས་སྔོན་བསགས་ལས་ངན་འཁོར། །ན་བས་འགྲོ་ལ་སྙིང་རྗེ་སྐྱེ། །ན་བས་དགེ་ལ་བསྐུལ་མ་བྱེད། །ན་བས་བླ་མར་དད་གུས་སྐྱེ། །ན་བས་གྲོགས་ལ་བརྩེ་གདུང་སྐྱེ༑ །ན་བས་མཆོག་གསུམ་བཀའ་དྲིན་དྲན། །ན་བས་སྡུག་བསྔལ་ལམ་དུ་ཁྱེར༑ །ན་བས་སྣང་སྲིད་བདེན་མེད་རྟོགས། །ན་བས་ཆོས་ཀུན་རང་རྩལ་ཤར༑ །ན་བས་གེགས་སེལ་བོགས་འདོན་འབྱུང་། །ན་བས་བློ་བྲལ་རང་ཞལ་མཇལ། །རྣལ་འབྱོར་ན་བའི་སྣང་ཆ་འདི། །ནམ་མཁར་སྤྲིན་གྱིས་ཅིའི་ཕྱིར་གོས། །རྒྱ་མཚོ་རླབས་ཀྱིས་བསྐྱོད་མི་སྲིད། །རྣལ་འབྱོར་ཉམས་ལ་ཅིའི་ཕྱིར་ཞེན། །ཞེན་མེད་རང་གྲོལ་བུ་ཆུང་ངར། །འཛིན་མེད་རང་གྲོལ་ལྟ་བ་ཡོད༑ །སྒོམ་མེད་མ་བཅོས་རང་བབ་ངང་། །ཡེངས་མེད་སྤང་བླང་ཤུན་པ་བྲལ༑ །ཐོབ་མེད་ཆོས་སྐུ་རྒྱལ་པོའི་སྲིད། །མདོ་མེད་པདྨས་ཟིན་ནས་གདའ། ། ཨེ་གོ་རིགས་ལྡན་དམ་པའི་ཚོགས། །ཨེ་གོ་སྐལ་བཟང་གདུལ་བྱའི་ཚོགས། ། ཧེ་ཧེ་ཤུགས་འབྱུང་ཉམས་དགའི་གླུ། །ཧ་ཧ་སྨྱོན་པ་བན་ཚེས་བྲིས། །ཧུ་ཧུ་ན་ཟུག་ཆེ་བའི་དུས། །ཧོ་ཧོ་སྨྲེ་སྔགས་ངོ་ཚའི་གནས། །ཨེ་མ་མཚར་བའི་གཏམ་མེད་ཀྱང། །ཨ་ལ་སྣ་ཁྲ་རྒན་པོས་བྲིས། ། ༈